b'\n_START_ARTICLE_\nMom\xc4\x8dilo Peri\xc5\xa1i\xc4\x87\n_START_PARAGRAPH_\nMom\xc4\x8dilo Peri\xc5\xa1i\xc4\x87 (Ko\xc5\xa1tuni\xc4\x87i, 22. svibnja 1944), general-pukovnik VJ, biv\xc5\xa1i je na\xc4\x8delnik General\xc5\xa1taba Vojske Jugoslavije, koji je koordinirao vo\xc4\x91enje agresije na Hrvatsku i Bosnu i Hercegovinu.\n_START_SECTION_\n\xc5\xbdivotopis\n_START_PARAGRAPH_\nU Jugoslavensku narodnu armiju stupio je 1966. godine. Zavr\xc5\xa1io je Vojnu akademiju Kopnene vojske, Komandno-\xc5\xa1tabnu akademiju Kopnene vojske, i Komandno-\xc5\xa1tabnu \xc5\xa1kolu operatike Kopnene vojske._NEWLINE_Godine 1991, kada je izbila Velikosrpska agresija, Peri\xc5\xa1i\xc4\x87 je bio na du\xc5\xbenosti komandanta Artiljerijskog \xc5\xa1kolskog centra u Zadru. Zbog sudjelovanja u bombardiranja Zadra ga je hrvatski sud proglasio ratnim zlo\xc4\x8dincem i osudio na maksimalnu kaznu od 20 godina zatvora. Nakon sarajevskog primirja i povla\xc4\x8denja snaga JNA iz Hrvatske, Peri\xc5\xa1i\xc4\x87 je u sije\xc4\x8dnju 1992. imenovan zapovjednikom 13. Bile\xc4\x87kog korpusa JNA. Na tom je mjestu sudjelovao u borbama u Hercegovini i dubrova\xc4\x8dkom zale\xc4\x91u. _NEWLINE_U lipnju 1992. je nakon povla\xc4\x8denja snaga JNA u Srbiju i njenog preustroja u VJ, imenovan na\xc4\x8delnikom \xc5\xa1taba i zamjenikom komandanta Tre\xc4\x87e armije u Ni\xc5\xa1u. Tada je u\xc5\xbeivao reputaciju jednog od prista\xc5\xa1a Slobodana Milo\xc5\xa1evi\xc4\x87a me\xc4\x91u generalima, odnosno jednog od kadrova uvedenih nakon velike \xc4\x8distke preostalih generala JNA po\xc4\x8detkom 1992. Za na\xc4\x8delnika General\xc5\xa1taba VJ imenovan je 29. kolovoza 1993. godine. Na toj du\xc5\xbenosti bio je do 24. studenog 1998. godine. Njegova smjena se ponekad tuma\xc4\x8di neslaganjem sa Milo\xc5\xa1evi\xc4\x87om politikom prema Kosovu, odnosno na\xc4\x8dinom na koji se vodio kosovski rat._NEWLINE_Ubrzo nakon toga, Peri\xc5\xa1i\xc4\x87 se priklonio protumilo\xc5\xa1evi\xc4\x87evskoj Demokratskoj opoziciji Srbije i postao jedan od njenih vo\xc4\x91a. Nakon ru\xc5\xa1enja Milo\xc5\xa1evi\xc4\x87a sije\xc4\x8dnja 2001. godine u\xc5\xa1ao u novoosnovanu srpsku vladu Zorana \xc4\x90in\xc4\x91i\xc4\x87a._NEWLINE_O\xc5\xbeujka 2002. godine, Peri\xc5\xa1i\xc4\x87 je uhi\xc4\x87en u jednom motelu na Ibarskoj magistrali pod optu\xc5\xbebom za \xc5\xa1pijuna\xc5\xbeu u korist SAD. Ubrzo je dao ostavku na du\xc5\xbenost potpredsjednika Vlade._NEWLINE_O\xc5\xbeujka 2005. godine, nakon \xc5\xa1to je Haa\xc5\xa1ki tribunal podigao optu\xc5\xbenicu protiv njega kojom ga tereti za ratne zlo\xc4\x8dine po\xc4\x8dinjene u Hrvatskoj i Bosni i Hercegovini, Peri\xc5\xa1i\xc4\x87 se dobrovoljno predao tom tribunalu. Su\xc4\x91enje je po\xc4\x8delo u listopadu 2008. godine._NEWLINE_6. rujna 2011. godine, Haa\xc5\xa1ki tribunal osudio je Peri\xc5\xa1i\xc4\x87a na 27 godina zatvora zbog zlo\xc4\x8dina protiv \xc4\x8dovje\xc4\x8dnosti koji su po\xc4\x8dinjeni nad Muslimanima u BiH 1993. - 1995. godine i nad Hrvatima u Hrvatskoj: pomaganje opsade Sarajeve i pokolja u Srebrenici (nije imao zapovjednu odgovornost nad Vojskom Republike Srpske) te neka\xc5\xbenjavanja Raketiranja Zagreba 1995. (imao je zapovjednu odgovornost nad vojnicima Vojske Jugoslavije koji su slu\xc5\xbeili u RSK). Utvr\xc4\x91eno je i da je koordinirao akcijama paravojnih postrojba. Uslijedila je \xc5\xbealba na presudu. Peri\xc5\xa1i\xc4\x87 je 28. velja\xc4\x8de 2013. oslobo\xc4\x91en krivnje po svim to\xc4\x8dkama optu\xc5\xbenice i pu\xc5\xa1ten na slobodu._NEWLINE_Peri\xc5\xa1i\xc4\x87a \xc4\x8deka jo\xc5\xa1 jedno su\xc4\x91enje u Beogradu pred srpskim sudom zbog optu\xc5\xbebe za \xc5\xa1pijuna\xc5\xbeu i suradnju s ameri\xc4\x8dkom CIA-om.'